DIGRIET TAT-TRIBUNAL GĦAS-SERVIZZ PUBBLIKU TAL-UNJONI EWROPEA

(It-Tieni Awla)

29 ta’ Jannar 2016

Carlo de Nicola

vs

Il-Bank Ewropew tal-Investiment (BEI) et

“Servizz pubbliku — Persunal tal-BEI — Rifjut ta’ rimbors ta’ spejjeż mediċi — Rikors għal annullament — Talbiet għad-danni — Responsabbiltà mhux kuntrattwali tal-Unjoni — Adozzjoni ta’ direttivi dwar l-apparat tal-laser — Ksur tad-dritt għal smigħ xieraq — Tul eċċessiv tal-proċedura ġudizzjarja — Nuqqas ta’ kompetenza tat-Tribunal għas-Servizz Pubbliku — Rinviju parzjali tar-rikors lill-Qorti Ġenerali tal-Unjoni Ewropea”

Suġġett:

Rikors, ippreżentat skont l-Artikolu 270 TFUE, li permezz tiegħu C. De Nicola essenzjalment jitlob, minn naħa, l-annullament tad-deċiżjoni tal-4 ta’ Diċembru 2014 li permezz tagħha l-Bank Ewropew tal-Investiment (BEI jew iktar ’il quddiem il-“Bank”) irrifjutalu r-rimbors ta’ ċerti spejjeż mediċi kif ukoll l-annullament ta’ “l-atti kollha konnessi, konsekuttivi u preċedenti” u, min-naħa l-oħra, il-kundanna tal-Bank u tal-Unjoni Ewropea sabiex jagħtuh kumpens għad-danni li huwa allegatament sostna.

Deċiżjoni:

It-talbiet għall-kumpens għad-dannu materjali u għad-dannu morali mressqa minn C. De Nicola kontra l-Unjoni Ewropea, irrappreżentata mill-Kunsill tal-Unjoni u mill-Qorti tal-Ġustizzja tal-Unjoni Ewropea, fil-kuntest tar-rikors irreġistrat bir-referenza F‑82/15, De Nicola vs BEI et, huma mibgħuta lura quddiem il-Qorti Ġenerali tal-Unjoni Ewropea. L-ispejjeż relatati ma’ dawn it-talbiet huma rriżervati.

Sommarju

Proċedura ġudizzjarja — Tqassim tal-kompetenzi bejn id-diversi qrati tal-Unjoni — Talba għad-danni minħabba att tal-leġiżlatur, minħabba n-natura mhux xierqa ta’ proċedura ġudizzjarja u għat-tul eċċessiv tagħha — Nuqqas ta’ kompetenza tat-Tribunal għas-Servizz Pubbliku — Kawża mibgħuta lura quddiem il-Qorti Ġenerali

(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 51 u Anness I, Artikolu 1; Ir-Regoli tal-Proċedura tat-Tribunal għas-Servizz Pubbliku, Artikolu 80)

It-Tribunal għas-Servizz Pubbliku huwa kompetenti ratione materiae sabiex jieħu konjizzjoni ta’ rikors għad-danni ppreżentat minn uffiċjal jew minn membru tal-persunal kontra l-istituzzjoni li minnha jiddependi, meta t-tilwima tkun toriġina mir-rabta ta’ impjieg li tgħaqqad lill-persuna kkonċernata mal-istituzzjoni. Għall-kuntrarju, mill-Artikolu 256(1) TFUE u mill-ewwel paragrafu tal-Artikolu 51 tal-Istatut tal-Qorti tal-Ġustizzja jirriżulta li l-Qorti Ġenerali biss hija kompetenti sabiex tisma’ fl-ewwel istanza kawżi għad-danni mressqa minn individwi, meta dawn il-kawżi ma jkunux joriġinaw minn relazzjoni ta’ impjieg li tgħaqqad lill-persuna kkonċernata ma’ istituzzjoni.

Tqassim tal-kompetenzi bejn it-Tribunal għas-Servizz Pubbliku u l-Qorti Ġenerali, kif jirriżulta mill-Artikolu 256 TFUE u mill-Artikolu 1 tal-Anness I tal-Istatut tal-Qorti tal-Ġustizzja, iġib miegħu l-obbligu li jiġi eżaminat is-suġġett reali ta’ talba għad-danni, inkluża l-bażi legali li fuqha din hija bbażata, sabiex jiġi vverifikat jekk it-tilwima hekk ċirkoskritta taqax fil-kuntest tad-drittijiet u tal-obbligi reċiproċi li jgħaqqdu lill-uffiċjal jew lill-membru tal-persunal, minn naħa, u lill-istituzzjoni jew lill-korp li jimpjegah, min-naħa l-oħra.

F’dan ir-rigward, talba għall-kumpens għad-dannu materjali bbażata fuq att tal-leġiżlatur u l-preżunta natura mhux xierqa tal-proċedura ġudizzjarja kif ukoll fuq it-tul allegatament eċċessiv tagħha ma tidħolx fil-kuntest tar-relazzjoni tal-impjieg li tgħaqqad lill-persuna kkonċernata u l-istituzzjoni, peress li hija din l-attitudni allegatament żbaljata tal-leġiżlatur tal-Unjoni fir-rigward taċ-ċittadini, minn naħa, u l-preżunt dewmien mill-Qorti tal-Ġustizzja sabiex tiddeċiedi fuq il-mertu, min-naħa l-oħra, li allegatament ikkawżaw dannu lill-persuna kkonċernata bħala ċittadin u parti f’kawża tal-Unjoni.

Barra minn hekk, mill-Artikolu 80 tar-Regoli tal-Proċedura tat-Tribunal għas-Servizz Pubbliku jirriżulta li, meta dan tal-aħħar jikkonstata li r-rikors li għandu quddiemu jaqa’ fil-kompetenza tal-Qorti Ġenerali, huwa għandu jirreferi l-kawża lilha u, f’dan ir-rigward, jiddeċiedi permezz ta’ digriet motivat. Peress li rikors huwa biss ġabra ta’ numru ta’ talbiet, kull talba li fil-mertu hija awtonoma tista’ tiġi ttrattata bħala li tikkostitwixxi rikors fis-sens tal-imsemmi Artikolu 80.

(ara l-punti 19, 21, 23 u 25)

Referenza:

Il-Qorti tal-Ġustizzja: sentenza tal-10 ta’ Settembru 2015, Eżami mil-ġdid Missir Mamachi di Lusignano vs Il-Kummissjoni,C‑417/14 RX-II, EU:C:2015:588, punti 38 u 41

It-Tribunal għas-Servizz Pubbliku: digriet tas-7 ta’ Diċembru 2011, Strack vs Il‑Kummissjoni, F‑44/05 RENV, EU:F:2011:191, punti 8 u 10, u l-ġurisprudenza ċċitata